ועדת העבודה, הרווחה והבריאות, כנסת 17, פרוטוקול מספר 21, 2006-06-13 09:00

משה שרוני: בוקר טוב.

וילמה מאור: הנציגים של ארקפה לא הגיעו.

משה שרוני: לא נפספס את זה בכלל.

מוחמד ברכה: בוקר טוב.

מוחמד ברכה: אני מודה ליושב ראש הוועדה, חבר הכנסת שרוני, על שקיים את הפגישה והחליט על קיומה במהירות מחויבת המציאות.

מוחמד ברכה: זה מבטא דאגה גם של יושב ראש הוועדה וגם של הוועדה לתופעות לא בודדות של אפליית ערבים בתעסוקה.

מוחמד ברכה: לפני כשבוע סיפר לי מישהו שהוא נכנס לתחנת דלק וראה מודעה שדרוש מתדלק אחרי שירות צבאי.

מוחמד ברכה: יש כל מיני שמות קוד לאפליה.

מוחמד ברכה: אבל זה יכול להיבלע בהר האפליה בתעסוקה ובאפליה אחרת.

מוחמד ברכה: הכתבה שהייתה ביום רביעי בבוקר של הכתב דור גליק חשפה דבר מזעזע, שהכנסת וועדת העבודה והרווחה לא יכולות לעבור עליה בשתיקה.

מוחמד ברכה: לפני חברי הוועדה יש חומר של ה-מ.מ.מ.

מוחמד ברכה: וגם של מרכז מוסאווא, שהם בדרך לכאן, כולל הבחור שהיה נושא העניין – ואסים קאנזע שביקש את העבודה ונדחה בגלל מוצאו.

מוחמד ברכה: לעומתו, לפי הכתבה, דור גליק שהלך לבקש את אותה עבודה התקבל תוך דקות ספורות.

מוחמד ברכה: אפליה בתעסוקה הייתה קיימת כל הזמן, אבל בזמן האחרון יש יותר מודעות.

מוחמד ברכה: אני רוצה לשבח את מרכז מוסאווא שעוקב אחרי העניין הזה.

מוחמד ברכה: אני מצפה שאגף האכיפה במשרד התעסוקה יקבל את העניינים ביתר רצינות.

מוחמד ברכה: למרבה הצער, למרות מובהקות באפליה מקרים שנחקרו לא הביאו לנקיטת צעדים.

מוחמד ברכה: יש מקום לנקוט צעדים ברמה האישית נגד מנהל או מעסיק שעושה מעשה כזה, ויש לנקוט צעדים נגד עסק שמאפשר בין כתליו סוג כזה של אפליה.

מוחמד ברכה: אני מקווה שבמהלך הישיבה יגיע גם ואסים שיספר לוועדה מה קרה.

מוחמד ברכה: אני מצטער שאנשי הקפה מצאו לנכון לא להגיע – אני מקווה שהם בכל זאת יגיעו, אבל כנראה לא.

מוחמד ברכה: זה ניסיון להתחמק, אין לזה תקדים שכשוועדה של הכנסת מזמינה לא מגיעים.

מוחמד ברכה: אמנם אין חובת הבאת אנשים לעמוד בפני ועדת הכנסת, אבל לפחות צריך היה להתייחס בכבוד להזמנתה של הוועדה.

מוחמד ברכה: כנראה, לארקפה יש מה להסתיר, והם לא רצו לעמוד מול ועדת העבודה והרווחה ולתת את הדין על מעשים שנעשו בשלושה סניפים – זה לא היה מעשה של מנהל שיש לו גישה מסוימת, אלא זאת כנראה מדיניות של החברה על אף שבאותה כתבה טרחו להודיע שזה לא מבטא מדיניות, ושמי שעשה את זה עשה את זה על דעת עצמו.

מוחמד ברכה: הנה הגיע ואסים.

מוחמד ברכה: יש לדרוש שהוועדה תבטא עמדה ערכית בעניין הזה.

מוחמד ברכה: דבר שני, שהוועדה תקרא לאגף האכיפה במשרד התעסוקה להתייחס ברצינות לעניינים האלה; דבר שלישי, לנקוט צעדים קונקרטיים נגד הרשת שקיימה סוג כזה של אפליה נגד אזרחים ערביים משום שהם כאלה, לא בגלל סיבה אחרת.

מוחמד ברכה: הנה, ואסים נמצא פה, הוא בחור יפה תואר, הוא לא יזיק לעסקים.

נאדיה חילו: הוא גם לא נראה ערבי.

מוחמד ברכה: איך נראים ערבים, את נראית ערבייה?

מוחמד ברכה: תודה אדוני.

משה שרוני: חברת הכנסת שלי יחימוביץ', בבקשה.

שלי יחימוביץ': אני פעם ראשונה בוועדת העבודה והרווחה.

משה שרוני: את תמיד מוזמנת אלינו מתי שאת רוצה.

שלי יחימוביץ': תודה רבה, אני אנצל את ההזמנה הזאת.

שלי יחימוביץ': באתי בגלל החשיבות העצומה שיש לדיון הזה.

שלי יחימוביץ': לכאורה הוא נקודתי – ארקפה, מלצר – סיפור נורא קטן.

שלי יחימוביץ': אבל התופעה הזאת כל כך עמוקה, כל כך מקיפה וכל כך מוטמעת בלב לבן של הדעות הקדומות של אזרחי מדינת ישראל היהודית עד שאני כמעט מיואשת מלהתחיל לחשוב על לטפל בזה.

שלי יחימוביץ': אנחנו מדברים על הגברת האכיפה; נגיד שאחד מ- 20 הפקחים של משרד התמ"ת יגיע ויבדוק אכיפה, הוא לא יכול אפילו להתחיל לבדוק את הדבר כיוון שמלכתחילה אזרחים ערביים לא מתקבלים למקומות עבודה.

שלי יחימוביץ': הוא לא יכול לבדוק איך מתקיימת אכיפת חוקי המגן על עובד ערבי כי הוא לא עובד שם מלכתחילה.

שלי יחימוביץ': הוא צריך להגיע ברגע הנקודתי שעובד מנסה להתקבל ולא מתקבל.

שלי יחימוביץ': לכן לצערי, המקום שלנו כמחוקקים הוא מוגבל; המקום של התודעה והמודעות הציבורית הוא הרבה יותר גדול וחשוב.

שלי יחימוביץ': כמובן שמכאן צריכה לצאת אמירה ערכית, וכמובן אנחנו צריכים לבקש באופן גורף הגברת אכיפה גם באמצעות הגדלת מספר הפקחים במשרד התמ"ת – זה אחד הדברים החשובים בכל המישורים, לא רק במישור הזה.

שלי יחימוביץ': העניין הציבורי כאן הוא ראשון במעלה, המלחמה היא תקשורתית.

שלי יחימוביץ': אני יודעת שזה לא התפקיד שלנו, אבל צריכות לעמוד משמרות מחאה מול ארקפה.

מוחמד ברכה: עמדו באותו יום.

שלי יחימוביץ': חלק גדול מהאנשים שיושבים בארקפה הם שמאלנים יפי-נפש שמתנגדים לכיבוש ובעד שוויון, אבל הקפה הזה טעים להם, והסנדוויצ'ים של ארקפה טעימים להם.

שלי יחימוביץ': אנחנו מוכרחים לחדד את המודעות לכך שאדם שיושב במקום שהוא גזעני פר-הגדרה לא יכול לשבת שם וליהנות בשוויון נפש.

שלי יחימוביץ': אלה מקומות פרטיים, וכמחוקקים אנחנו נכנסים במקומות העבודה הממשלתיים והציבוריים ששם המצב חמור כשלעצמו.

שלי יחימוביץ': אני מודה שלא בדקתי איזו חקיקה נעשתה, אבל לדעתי, חייבת להיות חקיקה בקשר לאפליה מתקנת ומכסות שייאלצו משרדי ממשלה ומקומות עבודה ציבוריים להעסיק אחוז מסוים של אזרחים ערבים-ישראלים, כי ככל שהאפליה הזאת היא בלתי נסבלת במקומות פרטיים, היא על אחת כמה וכמה בלתי נסבלת במשרדים ממשלתיים, ולשם אנחנו צריכים להיכנס ממש במלוא הכוח.

שלי יחימוביץ': אם תצא מכאן פעילות מהסוג הזה אני אשמח לחבור אליה.

משה שרוני: תודה רבה.

משה שרוני: חברת הכנסת נאדיה חילו, בבקשה.

נאדיה חילו: בוקר טוב, אדוני היושב ראש.

נאדיה חילו: עניינו של דיון זה לא נוגע רק למגזר הערבי.

נאדיה חילו: אני רוצה לשבח את הימצאותה של שלי יחימוביץ', אבל לא כל עניין שנוגע במהותו או לא במהותו לאוכלוסייה הערבית הוא רק עניינם של חברי כנסת ערביים בלבד.

נאדיה חילו: אני לא פספסתי אף דיון בוועדה הזאת.

נאדיה חילו: אני משתתפת בכל הוועדות ותמיד יש עוד חברי כנסת פה, וזה הדיון הראשון שאני לא רואה עוד חברי כנסת מן המניין בוועדה הזאת, כי זה נושא שכביכול לא שייך.

נאדיה חילו: על זה הוועדה גם אמורה להגיד את דברה.

נאדיה חילו: אני בהחלט רוצה לשבח את אדוני- -

משה שרוני: אני אכתוב מכתב חמור לחברי הכנסת שלא הופיעו היום בישיבה.

נאדיה חילו: - - כי לוועדה הזאת יש גם אלמנטים ערכיים ומוסריים.

נאדיה חילו: אני מכבדת את כל הוועדות, אבל ועדת עבודה, רווחה ובריאות יש בה גם מהויות ערכיות נוספות, וחשוב מאוד שגם סוגיות כאלה ימצו את כל הדיון המקיף, כולל המלצות.

נאדיה חילו: התופעה הזאת, כמו שאמר חבר הכנסת ברכה, היא לא חדשה; אין אחד שלא נתקל בה או לא שמע.

נאדיה חילו: לפעמים, כמו שצוין, זה מוקד כזה, לפעמים זה מוקד אחר, אבל היא קיימת, והיא חמורה מאוד.

נאדיה חילו: מעבר לפגיעה באזרחים הערביים אני מתייחסת על היבט נוסף: היא בכלל פוגעת בכל הנושא האזרחי, הישראלי.

נאדיה חילו: ואם פה האוכלוסייה הישראלית לא תוקיע תופעות כאלה ויראה בהן אינטרס אישי שלו ופגיעה אישית בו קודם כל – כי זאת לא פגיעה רק באוכלוסייה הערבית, אלא בכלל בערכים הדמוקרטיים הבסיסיים שמדינה מוסרית וערכית אמורה להיות מושתתת עליהם.

נאדיה חילו: היא מתפשטת לפעמים תחת כותרת כזו ולפעמים תחת כותרת אחרת, בשם כזה ובשם כזה.

נאדיה חילו: אבל בסופו של דבר המסר הוא אחיד בעניין הזה וצריך לנקוט אמצעים.

נאדיה חילו: לוועדה הזאת יש כמה תפקידים, לא רק ברמה הציבורית, אלא חשוב להעביר את המסר גם ברמה ההצהרתית והערכית.

נאדיה חילו: רמה של מחאות זה לא רמה של הוועדה, אלא של השטח.

נאדיה חילו: אני לא יודעת כמה אנשים מהמגזר הערבי יושבים שם; גם אני לפעמים יושבת במקום הזה.

נאדיה חילו: פשוט לקרוא להחרמה אם מתנהגים בצורה כזאת.

נאדיה חילו: יש חוק שוויון הזדמנויות בעבודה.

נאדיה חילו: הבעיה היא לא חוק ולא חקיקה כי החוק קיים, ומשרדי הממשלה אמורים גם ללכת לפי חוק זה.

נאדיה חילו: אני מניחה שאם יש סטייה מוצהרת כלשהי במשרדי ממשלה זה עניין של בית-משפט ובג"ץ, ואפשר לאכוף את החוקים.

נאדיה חילו: הבעיה היא במקומות פרטיים.

נאדיה חילו: לכן המלחמה היא לא דרך בתי-משפט, אלא מלחמה יותר אזרחית - -

משה שרוני: נאדיה, אין חוקים שונים למוסדות ציבוריים לעומת פרטיים.

משה שרוני: החוק הוא לגבי כולם.

נאדיה חילו: במקומות פרטיים אתה לא יכול לאכוף את החוק.

נאדיה חילו: המעסיק הפרטי יגיד לך שאתה צודק במהות, אבל- -

משה שרוני: אפשר לחקוק חוק שיאכוף את זה בצורה רצינית ביותר.

משה שרוני: הם אזרחי מדינה.

נאדיה חילו: אני מסכימה איתך, אין ויכוח בינינו, רק יותר קשה במקומות פרטיים.

משה שרוני: אנחנו עושים אותם קשה, לא צריך.

נאדיה חילו: אני מניחה שגם חברי הכנסת המנוסים ממני מהמגזר הערבי אפילו בהשכרת דירות לסטודנטים יש בעיה.

נאדיה חילו: אני גרה גם באזור תל-אביב-יפו; אתה לא יודע כמה סטודנטים תמימים שרוצים רק ללמוד מתקשים כל פעם בתחילת שנה לשכור חדר בתל-אביב- -

מוחמד ברכה: אני למדתי את המילה "לא רלוונטי" כשהייתי סטודנט ב-74.

שלי יחימוביץ': זה לא השתנה מאז.

נאדיה חילו: אני לוחמת לשוויון ולאינטגרציה.

נאדיה חילו: יש לנו תפקיד מעבר, לא מכיוון שמוצאי כזה או מוצאו של חבר הכנסת ברכה או טיבי הוא כזה.

נאדיה חילו: זה עניינם של כל האזרחים, של כל שליחי העם לטפל ולהוקיע את התופעות ולהילחם בהן כי הן נוגעות לכולנו.

מוחמד ברכה: אתמול בערב יושב ראש הוועדה היה עד למקרה שמאבטח בבית המלון שאנחנו שוהים בו יחד חסם את דרכי בכניסה גם אחרי שהוא ראה שאני חבר כנסת.

שלי יחימוביץ': באיזה מלון?

מוחמד ברכה: קראון פלזה.

מוחמד ברכה: חבר הכנסת שרוני הקים צעקות בלובי.

אחמד טיבי: הוא לא האמין שזה קורה.

אחמד טיבי: זה קורה כל יום.

שלי יחימוביץ': צריך להתלונן עליהם.

מוחמד ברכה: היו שני מאבטחים.

מוחמד ברכה: מאבטחת אחת מכירה אותי, והיא אמרה שזה בסדר; המאבטח השני אמר "לא" וחסם את דרכי בדלת המסתובבת.

שלי יחימוביץ': הם חייבים לקבל תלונה רשמית מהכנסת.

משה שרוני: המאבטח הזה כבר לא יעבוד שם.

משה שרוני: אני דיברתי עם מנהל המלון- -

אחמד טיבי: מה היתרון פה?

אחמד טיבי: שהיה יהודי לידו.

משה שרוני: זה יהיה סוף פסוק במלון.

משה שרוני: אחרת, אמרתי שנחרים את המלון, אף חבר כנסת לא יהיה שם.

מוחמד ברכה: זה היה מוזמן לרגל הדיון היום, אדוני היושב ראש.

משה שרוני: אותו מאבטח עצר אותי פעמיים ובדק לי את התיק ורצה שאני אוציא גם מהכיסים.

משה שרוני: אז קיבלתי כבר קריזה, ואמרתי לו "עכשיו, שום דבר".

משה שרוני: אז הוא חסם לי את הדרך כמו שהוא חסם לך.

משה שרוני: חבר הכנסת טיבי, בבקשה.

אחמד טיבי: הכתבה של דור גליק על ואסים קאנזע פתחה צוהר קטן למה שמתרחש בכל מקום: אי קליטת ערבים בשל מוצאם – זאת עבירה על החוק; פיטורי ערבים בשל קיצוצים, ומיד לאחר מכן העסקת יהודים – עולים חדשים אתיופים או סתם יהודים; אי קבלה לעבודה בשל אי שירות צבאי – יש מודעות שמתנות את המכרז בשירות צבאי גם כשאין קשר בין השירות הצבאי לבין המשרה האזרחית, וגם זה בניגוד לחוק.

אחמד טיבי: למשל, אני טיפלתי לפני כמה חודשים במכרז בבנק ישראל של מונה כסף.

אחמד טיבי: אחד התנאים היה שירות צבאי.

אחמד טיבי: אני כתבתי לבנק האם מונה הכסף מונה תחת אש, ולכן הוא צריך שירות צבאי או יחידה קרבית.

אחמד טיבי: זה בוטל לאחר מכן; או למשל, סיווג ביטחוני למרצה באוניברסיטה; או שעובדים ערבים במקומות פרטיים או בבתי-חולים לא ידברו ערבית בשעות העבודה.

אחמד טיבי: זה קורה הרבה, ויש מקומות שאומרים שהם באמת מבקשים לא לדבר ערבית, ולפעמים לא לדבר רוסית.

אחמד טיבי: גם זה לא בסדר וגם זה לא בסדר.

וילמה מאור: היה פה הסיפור של מק'דונלדס.

אחמד טיבי: בהחלט.

אחמד טיבי: זה קמצוץ של הבעיה שקיימת בארץ.

אחמד טיבי: לא רק יש אבטלה בקרב ערבים – הרי יש גם סיבות לאבטלה: גם מדיניות מכוונת של הממשלה וגם מין התנדבות של מקומות עבודה לא להעסיק ערבים, גם כשהערבים טובים יותר.

אחמד טיבי: יש ערבים שהם בעלי נתונים וכישורים טובים יותר מהמתחרה היהודי.

אחמד טיבי: אי הקבלה לעבודה היא רק על רקע אתני; אי קבלה של רופאים להתמחות בבתי-חולים, אי קבלה במקומות פרטיים – אלה דברים שמתרחשים יום-יום.

משה שרוני: בחיפה ברוב בתי-החולים יש רופאים מהמגזר הערבי.

אחמד טיבי: והם הטובים ביותר.

משה שרוני: אתה יודע שחיפה זאת עיר שיש בה שילוב יוצא מן הכלל.

אחמד טיבי: חיפה זאת לא מדינת ישראל, עם כל הכבוד.

משה שרוני: היא שייכת למדינת ישראל, אל תשכח.

נאדיה חילו: תחום הרפואה הוא מיוחד במינו.

אחמד טיבי: גם השכר של אקדמאי ערבי או פועל ערבי לעומת מקבילו היהודי הוא 70% במקרה הטוב.

אחמד טיבי: לכן זאת אפליה בכל הרמות: גם הקבלה, היחס, השכר, התמורה.

אחמד טיבי: לפני שבוע יצאתי מנתב"ג, ובכניסה לאולם – לא בבידוק הביטחוני – עומד מישהו וממיין את האנשים במבטים.

אחמד טיבי: נכנסנו 20 איש, והוא התביית עליי, וגם זיהה אותי.

אחמד טיבי: אני אמרתי לו בצחוק: "זה בטח בגלל השפם".

אחמד טיבי: הוא אמר לי: "עמוד בצד".

אחמד טיבי: אמרתי לו: "אני חבר הכנסת טיבי", והוצאתי דרכון שירות.

אחמד טיבי: הוא אמר לי שהוא רוצה לשאול כמה שאלון.

אחמד טיבי: אמרתי לו, ששאלות שואלים בפנים, בבדיקה הביטחונית.

אחמד טיבי: פה אני נכנס דרך השער.

אחמד טיבי: הוא אמר לי, לעמוד.

שלי יחימוביץ': זה היה מאבטח רגיל?

אחמד טיבי: מאבטח רגיל, סטודנט.

אחמד טיבי: עברתי את השער, ובריצה הגיע בריון אמיתי גדול, ואמר שהתפרצתי למתקן מאובטח.

אחמד טיבי: אמרתי לו: "איזה מתקן מאובטח?

אחמד טיבי: זה נתב"ג, בעוד 55 דקות יש בורדינג".

אחמד טיבי: הוא אמר לי לחזור אחורה או שהוא מוציא אותי בכוח.

אחמד טיבי: אמרתי לו שאני לא מכיר חוקים שמוציאים חברי כנסת בכוח.

אחמד טיבי: הוא אמר לי: "תעשה מה שאני אומר לך", אמרתי לו: "לא רוצה לעשות מה שאתה רוצה, תקרא לממונה עליך".

אחמד טיבי: חיכיתי לממונה האחראית על הביטחון במשך 28 דקות בכוונה כדי לראות כמה זמן אני מחכה לפקידה.

אחמד טיבי: 5 דקות לפני הבורדינג היא הגיעה אחרי שהיא צעקה אליי מ- 50 מטר: "עוד 2 דקות", והיא יודעת מי אני.

אחמד טיבי: כשהיא באה אמרתי לה שחשבתי להתלונן על החוצפה של הבריון בחוץ, אבל עכשיו אני יודע מאיפה באה החוצפה.

אחמד טיבי: אמרתי לה שהיא חצופה, שתמשיך לעשות את העבודה, אנחנו ניפגש במקום אחר.

אחמד טיבי: מעט ממה שקורה לאזרחים ערביים שמגיעים לשדה התעופה.

אחמד טיבי: אזרחים ערביים אחרים, לוקחים אותם הצידה, מפשיטים אותם – מה לא עושים להם.

אחמד טיבי: טוב שכינסת את הדיון הזה- -

שלי יחימוביץ': מה עושים?

אחמד טיבי: הגשתי תלונה לרשות שדות התעופה.

מוחמד ברכה: במקרה הזה דורשים לשכלל את מכונות השיקוף.

אחמד טיבי: מיד אחרי פרסום הכתבה חזרתי מחו"ל, וחיכה לי מישהו בארקפה בשדה התעופה.

אחמד טיבי: שאלתי אותו אם הוא לא שמע על הכתבה.

אחמד טיבי: הוא אמר שלא, ואמרתי לו, שאנחנו לא יושבים שם, אלא במקום ליד.

אחמד טיבי: הציבור צריך לנהוג ככה.

אחמד טיבי: החרמה מצד הציבור היא יותר חמורה לרשת.

אחמד טיבי: זה התרחש בדמוקרטיות בעולם.

אחמד טיבי: החרמה זה נשק יעיל ביותר, כי זאת פגיעה כלכלית.

אחמד טיבי: תודה רבה.

משה שרוני: חזי אופיר ממשרד התמ"ת, בבקשה.

חזי אופיר: אני מנהל האכיפה במשרד התמ"ת.

חזי אופיר: קיבלנו ביום חמישי את התלונה, ושלא כמנהגנו בגלל הלחץ שיש לנו התחלנו כבר לטפל בה, מחר מוזמן כתב גלי צה"ל, ומחרתיים יוזמן הבחור למסירת עדות.

חזי אופיר: לאחר מכן נתקדם בחקירה הזאת, וודאי ניתן לה עדיפות.

חזי אופיר: במקרה הזה יהיה גם קל כי יש גם הקלטות של גל"צ והקלטות נוספות מלבד אלה ששודרו ברדיו, קיבלנו גם את זה, היה שיתוף פעולה מצוין.

חזי אופיר: אני מאמין שבכך זה יחסית קל.

חזי אופיר: לגבי העניין בכלל: אני חייב לומר – ואני יודע שאני מזמין צרות פה – אנחנו לא מקבלים תלונות על אפליה על רקע של קבלה לעבודה.

חזי אופיר: בשנתיים האחרונות מאז שהוקם המנהל שאני עומד בראשו היו לנו בסך-הכול 6-7 פעמים- -

אחמד טיבי: זה לא משום שאין בעיות, זה בגלל בושה והיעדר מודעות.

מוחמד ברכה: הדיון כאן בא כדי לעודד אנשים להתלונן ולא לעבור לסדר היום.

משה שרוני: הבעיה המרכזית בדוח שאנחנו מחזיקים – וצריך להגיד תודה רבה לשלי לוי שעשתה את זה – היא שיש הרבה שלא באים להתלונן.

משה שרוני: למה לא באים להתלונן?

חזי אופיר: אני רוצה לדבר על זה.

חזי אופיר: אנחנו לא מקבלים תלונות.

חזי אופיר: באפליה אי-אפשר לעשות אכיפה יזומה.

חזי אופיר: אם אין לי תלונה אני לא יכול להגיד, מי לא התקבל במקום העבודה שאני מגיע אליו.

חזי אופיר: אם אין תלונה אין חקירה בעניין של אפליה.

חזי אופיר: על תנאי שכר ועל פגיעה אחרת יש.

חזי אופיר: במקרה הזה אם אין תלונה אין התחלה של משהו.

חזי אופיר: אנחנו נותנים לחוק שוויון הזדמנויות משקל גדול בחלק של העיתונות, של אפליות שאנחנו נתקלים בהן, כמו הדוגמות שחבר הכנסת אחמד טיבי אמר שדורשים פרופיל.

חזי אופיר: בשנה שעברה הגשנו כ- 60 כתבי אישום, עוד כ- 40 קנסות הוטלו על מעסיקים בגין אי שוויון, ולחלק גדול מהעניין הזה יש גם המרכיב הזה

מוחמד ברכה: אלה הכלים שעומדים לרשותכם במקרה הזה?

חזי אופיר: קנסות וכתבי אישום.

דבורה אליעזר: לא קנסות מנהליים, רק כתבי אישום.

חזי אופיר: אנחנו עוברים על עיתונים דרך קבע כדי להרחיב את הנקודות האלה.

חזי אופיר: מאז שהקמנו את המנהל עשינו פעולה רחבה בעיר שפרעם כדי לעורר מודעות.

מוחמד ברכה: העיר שפרעם נכנסת לכותרות בדקות האלה, לא בגלל הדברים שלך.

משה שרוני: על הלינץ' שהיה באוטובוס.

חזי אופיר: בשפרעם עשינו עבודה יחד עם העירייה עצמה.

חזי אופיר: נפגשנו עם כל תלמידי התיכון בבתי-ספר, ובעזרת המפקחים שלנו הדרכנו אותם על זכויות עובדים, על שכר מינימום.

חזי אופיר: אף על פי שהם לא עובדים קיווינו שהם יעבירו את המידע להורים ולמשפחות.

חזי אופיר: נפגשנו עם מעסיקים בעיר שפרעם, ופתחנו במבצע אכיפה ממוקד שם לגבי פגיעה בזכויות עובדים.

חזי אופיר: כך שניסינו לעורר את זה.

חזי אופיר: דווקא מאוכלוסיית העובדים לא היה שיתוף פעולה, ואני יודע שזה נובע מהמצוקה כי הם פוחדים מכל מגע איתנו- -

נאדיה חילו: מפטרים אותם.

חזי אופיר: נכון.

חזי אופיר: הוצאנו עלונים בשפה הערבית: גם חוק עבודת הנוער וגם חוק שכר מינימום, וחילקנו באלפים.

חזי אופיר: אף על פי שדוברי הערבית יודעים עברית לא הסתפקנו ועשינו את זה בשפתם כדי שיהיה להם קל ונוח; פתחנו קו טלמסר שקולט תלונות בערבית.

חזי אופיר: אדם יכול לדבר בערבית ולמסור את הבעיה בערבית.

חזי אופיר: אני מקבל את זה מתורגם לעברית.

חזי אופיר: גם באתר האינטרנט שלנו יש כל נושא שכר המינימום, והכול כתוב בערבית.

משה שרוני: ערבית זאת שפה רשמית אצלנו.

חזי אופיר: לא עשינו את זה בכל השפות, אבל עשינו את זה מהטעם הפשוט שאנחנו מחפשים את המודעות לעניין באמצעים המוגבלים שלנו.

חזי אופיר: חברת הכנסת יחימוביץ' אמרה: מצוקת כוח האדם באכיפה מאוד מוגבלת וקטנה, אבל אנחנו משתדלים כמיטב יכולתנו בעניין.

משה שרוני: כל חברי הוועדה יסכימו איתי שאנחנו מוקיעים את החלטת הנהלת בית הקפה "ארקפה" לא להופיע כאן בדיון.

משה שרוני: זה דבר חמור מאוד.

משה שרוני: אנחנו נכתוב להם מכתב כזה שהם לא קיבלו בחיים שלהם.

משה שרוני: אנחנו רואים בחומרה את הנושא הזה, וצריך לעשות את כל המאמצים.

משה שרוני: אני מבקש מהמפקחים מהתמ"ת, שאם צריכים לתגבר את זה אנחנו נבקש מהשר לתגבר את הנושא הזה.

משה שרוני: צריכים לעשות הכול כדי להגיע למינימום.

משה שרוני: יש דברים חיוביים; אם תעברו על הסקר שנעשה ברצינות בידי שלי לוי על אפליית אזרחים תראו שנעשו גם דברים חיוביים מכל מיני בחינות, ואני מבקש שהחברים יעברו על זה.

משה שרוני: כל אפליה לא מקובלת, לא יהיה במדינת ישראל; למיעוט הערבי יש זכויות כמו לכל אזרח יהודי.

משה שרוני: האפליה צריכה להיעלם.

משה שרוני: אסור שתהיה אפליה.

משה שרוני: אני מבקש מכולנו לעשות את כל המאמצים.

משה שרוני: אני אבקש מכלי התקשורת שאם יישנו דברים כאלה הם צריכים להיות ראשונים, ולא צריכים להוריד מהמסך את הנושא הזה כדי שאנשים יחרימו את המקומות שיש בהם אפליה.

משה שרוני: זה הדבר האפקטיבי ביותר שיכול להיות.

משה שרוני: אני רוצה להודות לחבר הכנסת טיבי על שאתה ער לזה- -

אחמד טיבי: גם לברכה.

משה שרוני: הוא איננו כרגע.

משה שרוני: אנחנו עומדים לרשות כל האנשים כי נושא חברתי הוא הכי חשוב במדינת ישראל.

משה שרוני: אני רוצה להודות לכולכם, תודה רבה.

אחמד טיבי: האמת היא שההחלטה היא טובה, אבל היות שאנשים הגיעו ממרחקים: גם ממוסאווא, גם ואסים וגם נציג סיכוי כאן – אני מבקש לאפשר מילה קצרה לכל אחד מהם אף על פי שאתה נועל את הישיבה.

דבורה אליעזר: רציתי להעיר את תשומת הלב שבסוף השנה שעברה עברה בקריאה שנייה ושלישית הצעת חוק של חברת הכנסת יולי תמיר על הקמת נציבות לשוויון הזדמנויות בעבודה שאמורה לטפל באפליה בעבודה בכל ההיבטים, והיא אמורה להגיש תביעות אזרחיות.

דבורה אליעזר: נטל ההוכחה מוטלת על המדינה.

דבורה אליעזר: אנחנו מקווים שהנציבות תוקם עד סוף השנה.

וילמה מאור: זה רשום במסמך שהגשנו לוועדה.

משה שרוני: זה מופיע בדף.

יאסר עוואד: אני מעמותת "סיכוי" שהיא עמותה ערבית להגברת השוויון בחברה האזרחית.

יאסר עוואד: הדיון נראה מאוד שאנן, והנתונים בשטח הם מאוד קשים- -

משה שרוני: מה זה "שאנן" אצלך?

יאסר עוואד: הנתונים הם מאוד קשים בשטח.

יאסר עוואד: אני אומר נתונים כדי לסבר את האוזן על מה מדובר: יש 55 אלף עובדים בחברות ממשלתיות, ואף ערבי לא עובד שם, זה אומר משהו.

משה שרוני: אנחנו לא דנים על זה, אל תסטה מהנושא.

משה שרוני: עם כל הכבוד, אנחנו מדברים על האפליה בבית הקפה.

משה שרוני: אל תיכנס לדברים אחרים.

יאסר עוואד: אם אנחנו מתייחסים לנתונים אנחנו רואים שהאפליה נמצאת בכל הרמות.

יאסר עוואד: על כן צריך פעולה מערכתית הן מהוועדה המכובדת והן בדיון הממשלה.

יאסר עוואד: הנתונים בסקטור הציבורי והפרטי הם מאוד קשים.

משה שרוני: למעלה מ- 70% מבעלי תואר אקדמי עובדים במגזר הציבורי.

משה שרוני: נתון נוסף: שיעור האבטלה של בעלי תואר אקדמי יש 2% במגזר הערבי, ולמעלה מ- 6% במגזר היהודי.

משה שרוני: יש גם דברים חיוביים וגם שליליים.

משה שרוני: לא צריכים לקחת רק את הנגטיבי, ולומר שאין בכלל פוזיטיבי.

עביר קופטי: אני ממרכז מוסאווא.

עביר קופטי: אנחנו מעורבים בסיפור הזה מהתחלה.

עביר קופטי: בשנה אנחנו מקבלים עשרות פניות של אזרחים ותושבים ערביים שמתקשים למצוא עבודה או מתלוננים על מקומות שיש חשד סביר שהם לא מעסיקים ערבים.

עביר קופטי: אנחנו לא תמיד יכולים להוכיח את זה, לפעמים מתקשים להוכיח את זה, לפעמים הבחורות והבחורים שפונים אלינו גם לא מעזים לצאת עם זה לתקשורת, אז יש בעייתיות מסוימת.

עביר קופטי: למזלנו, קם עיתונאי שראוי לפרגון שעשה את התפקיד הזה והגענו להוכחה מסוימת.

עביר קופטי: אני מבינה שגם הייתה ביקורת על היעדרותם של נציגי החברה מן הישיבה, והחשש שלי הוא שגם בעתיד האנשים האלה יצפצפו על מערכת החוקית ועל האגף לאכיפה בתמ"ת שעושה את החקירה, ולא ישתפו פעולה.

חזי אופיר: הם לא יכולים, יש כתב אישום בבית-משפט.

עביר קופטי: גם אנחנו במרכז מוסאווא שוקלים לנקוט אמצעים משפטיים.

עביר קופטי: אני מאוד שמחה שעורכת הדין דבורה העלתה את היחידה לשוויון הזדמנויות, צריך להפעיל אותה בהקדם האפשרי.

עביר קופטי: גם אזרחים ערביים אמורים להיות מעורבים בנציבות הזאת.

עביר קופטי: אנחנו שלחנו חומר בעניין האגף לאכיפת חוקי העבודה של משרד התמ"ת שפתח בחקירה.

עביר קופטי: בעבר פנינו לתמ"ת בעניין כמה מקרים, והייתה חקירה; יש מקרים שמעידים שאין בדיוק מיצוי חקירה.

עביר קופטי: לפעמים אנחנו לא מקבלים את תוצאות החקירה, וחשוב לנו שגם הנושא זה יעלה.

משה שרוני: יש לי הצעה.

משה שרוני: תשלחי העתק אליי.

עביר קופטי: אנחנו הכנו חומר עם כל ההתכתבויות, אבל לפעמים אנחנו לא רואים תוצאות בפועל.

עביר קופטי: היו מקרים של אנשים שפוטרו מכיוון שדיברו ערבית בעבודה, שזה גם סוג של אפליה.

עביר קופטי: עד היום לא קיבלנו מידע, אנחנו לא יודעים איפה החקירות האלה עומדות, האם יש מיצוי חקירה- -

חזי אופיר: תעבירי אלינו, נענה לך על הכול.

עביר קופטי: למה לא קיבלנו תשובה?

חזי אופיר: אני לא יודע, אני לא יכול להגיד לך עכשיו.

שלי יחימוביץ': - - - פרמננטית עם תשובות למתלוננים.

חזי אופיר: זה ממש לא נכון.

משה שרוני: אני מבקש שתשלחי למשרד התמ"ת את המקרים שלא קיבלת עליהם תשובות, עם העתק אליי.

אחמד טיבי: כמה ערבים יש באגף החשוב הזה?

חזי אופיר: ארבעה.

חזי אופיר: הם אוכפים את חוק השבת.

שלי יחימוביץ': זה גויים של שבת.

אחמד טיבי: זה ארבעה דרוזים- -

חזי אופיר: זה לא דרושים.

חזי אופיר: שני מוסלמים ושני נוצרים.

אחמד טיבי: ארבעה ערבים שאוכפים את החוק למען חוק השבת – גויים של שבת.

אחמד טיבי: אני רוצה ערבים שאוכפים את החוק נגד אפליה על רקע קבלה לעבודה.

חזי אופיר: אין ערבים.

אחמד טיבי: אז אנחנו נתחיל מפה, אדוני היושב ראש.

חזי אופיר: בכיף גדול.

אחמד טיבי: צריך לפרגן לכתב דור גליק.

משה שרוני: חברי הוועדה מודים לכתב על הגילוי הנאות.

משה שרוני: מגיעות לך כל המחמאות.

נאדיה חילו: תמשיכו כך.

משה שרוני: חבר הכנסת טיבי, אני אשוחח עם שר התמ"ת ואומר לו שבנושא אכיפת חוק בנושאים העדינים האלה יהיו יותר עובדים מהמגזר הערבי.

מוחמד ברכה: יהיו יותר עובדים, זאת נקודה, ואחר-כך יהיו- - -

משה שרוני: אני רוצה שיגיעו ל- 40 לפחות.

שלי יחימוביץ': שיהיו יותר עובדים, נקודה.

עביר קופטי: אני מודה לכם על הדיון שקיימתם, אבל אני גם מצפה מהאגף שתהיה לו יוזמה, שייזום חקירות מסוימות ולא יחכה לתלונה של מרכז מוסאווא או של חברי כנסת או של מרכזים אחרים על עסקים מסוימים כי קיימים עסקים רבים שמפלים ערבים.

משה שרוני: אני אוציא הודעה חמורה לעיתונות בנושא הזה.

משה שרוני: אנחנו גם מוקיעים את הנהלת בית-קפה "ארקפה" שלא הופיעו כאן.

משה שרוני: אני בטוח שאגף האכיפה יעשה את כל המאמצים למצות את הדין בנושא זה בצורה הטובה ביותר.

משה שרוני: אסור שתהיינה אפליות.

משה שרוני: במדינת ישראל כולם שווים בפני אלוהים.

משה שרוני: תודה רבה.